钦定古今图书集成/明伦汇编/氏族典/第123卷 > 陈俊卿
## 钦定古今图书集成/明伦汇编/氏族典/第123卷 > 陈俊卿

按《宋史陈俊卿传》：“俊卿，字应求，兴化人。幼庄重，不妄
言笑，父死，执丧如成人。绍兴八年，登进士第，授泉州
观察推官，服勤执业。秩满，秦桧当国，察其不附己，以
为南外睦宗院教授，寻添通判南剑州。未上而桧死，
乃以校书郎召。孝宗时为普安郡王，高宗命择端厚
静重者辅导之，除著作佐郎兼王府教授，讲经辄寓”
规戒，王敬纳之。累迁监察御史、殿中侍御史，除权兵
部侍郎。金主亮渡淮，俊卿受诏整浙西水军，李实因
之，遂有胶西之捷。亮死，诏俊卿治淮东堡砦，屯田所
过安辑流亡。孝宗受禅，迁中书舍人。时孝宗志在兴
复，以俊卿忠义，沈靖有谋，以本职充江、淮宣抚判官，
兼权建康府事。隆兴初，元建都督府，俊卿除礼部侍
郎，参赞军事。张浚初谋大举北伐，俊卿以为未可，会
谍报敌聚粮边地，乃出师。已而邵宏渊兵溃，俊卿退
保扬州。主和议者幸其败，横议摇之。浚上疏待罪，俊
卿亦乞从坐，诏贬两秩。谏臣尹穑附思退，议罢浚都
督，俊卿奏使浚自劾，疏再上，上悟，即命浚都督，且召
为相。卒为思退、穑所挤，遣视师江、淮。俊卿累章请罪，
以宝文阁待制知泉州。请祠，提举太平兴国宫。思退
既窜，太学诸生伏阙下乞召俊卿。乾道元年，除吏部
侍郎。钱端礼起戚里，为参政，窥相位甚急，馆阁之士
上疏斥之。端礼遣客密告俊卿：“己即相，当引共政。”深
拒不听，端礼憾之，知建康府。逾年，授吏部尚书，受诏
馆金使，遂拜同知枢密院、参知政事。四年十月，制授
尚书右仆射、同中书门下平章事，兼枢密使。俊卿以
用人为己任，奖廉退，抑奔竞。虞允文宣抚四川，俊卿
荐其才堪相。五年正月，上召允文为右相，俊卿为左
相。允文建议遣使金，以陵寝为请，俊卿面陈，复手疏
以为未可。吏部尚书汪应辰与允文议事不合，求去。
俊卿数奏“应辰刚毅正直，可为执政。”上初然之，后竟
出应辰守平江，俊卿亦数求去。明年，允文复申陵寝
之议。上手札谕俊卿，俊卿即杜门请去。以观文殿大
学士帅福州，政尚宽厚，严于治盗，海道晏清，以功进
秩。明年，请祠，提举洞霄宫。归第，弊屋数楹，怡然不介
意。淳熙二年，再命知福州。累章告归，除特进，起判建
康府兼江东安抚。建康父老喜其再来，除少保、判建
康府如故。《八》上章告老，以少师、魏国公致仕。十三年
十一月薨，年七十四。赠太保。